พระใบฎีกาอินทร์ (หลวงพ่ออินทร์เทวดา)

พระใบฎีกาอินทร์ นิยมเรียกว่า “หลวงพ่ออินทร์ วัดราษฎรบำรุง”  หรือ "หลวงพ่อวัดใหม่โรงหีบ" มีฉายาว่า "หลวงพ่ออินทร์เทวดา" เป็นพระเถราจารย์จังหวัดสุพรรณบุรี อดีตเจ้าคณะหมวดตำบลบ้านคอย อดีตเจ้าอาวาสวัดราษฎรบำรุง ตำบลดอนเจดีย์ อำเภอดอนเจดีย์ จังหวัดสุพรรณบุรี

**ประวัติ**

**ชาติภูมิ**
ชื่อ อินทร์ บ้างเขียนว่า อิน สมัยนั้นยังไม่มีนามสกุลใช้ ชาตะวันอาทิตย์ เดือน 12 ปีชวด พ.ศ. 2419 ณ บ้านละแวกวัดพร้าว ตำบลโพธิ์พระยา อำเภอเมืองสุพรรณบุรี จังหวัดสุพรรณบุรี

**วัยเยาว์ และวัยหนุ่ม**
ก่อนบวชเคยทำน้ำตาล ซึ่งยังคงเก็บรักษาเครื่องมือที่เคยใช้หาเลี้ยงชีพ คือ มีดปาดตาล ไว้เป็นที่ระลึกจวบจนมรณภาพ

**อุปสมบท**
บรรพชาและอุปสมบท เมื่อ พ.ศ. 2440 ณ พัทธสีมาวัดพร้าว ตำบลโพธิ์พระยา อำเภอเมืองสุพรรณบุรี จังหวัดสุพรรณบุรี โดยสันนิษฐานว่า 
พระอุปัชฌาย์แก้ว วัดพร้าว เป็นพระอุปัชฌาย์
พระอาจารย์ปลื้ม (ภายหลังมีสมณศักดิ์ที่ พระครูปลื้ม) วัดพร้าว เป็นพระกรรมวาจาจารย์
พระอาจารย์ปลื้ม (อีกรูปหนึ่ง) วัดพร้าว เป็นพระอนุสาวนาจารย์

**การศึกษา**
อุปสมบทแล้วจำพรรษาอยู่ที่วัดพร้าว ศึกษาอักษรสมัย (หนังสือขอม) จากพระอาจารย์พริ้ง วชิรสุวณฺโณ (ภายหลังได้รับพระราชทานสมณศักดิ์ที่ พระครูธรรมสารรักษา) เล่าว่าเรียนคู่กับพระอาจารย์หวาด ซึ่งเป็นคู่แข่งกันมา ท่านสามารถเทศน์ปากเปล่าได้ พระอาจารย์หวาดจึงเอาอย่างบ้าง แต่ได้ไม่เหมือน 
จากนั้นย้ายไปจำพรรษาอยู่ที่วัดราชบุรณราชวรวิหาร (วัดเลียบ) กรุงเทพมหานคร เพื่อศึกษาต่อ ช่วงเวลานั้นโรงไฟฟ้าข้างวัดกำลังมีการก่อสร้าง ส่งผลให้กุฏิสั่นสะเทือนไปหมด บิณฑบาตก็ลำบาก ไม่พอฉัน จำพรรษาอยู่ได้ไม่นานจึงต้องกลับวัดพร้าวตามเดิม 
ต่อมา พ.ศ. 2446 พระครูปลื้ม เจ้าอาวาสวัดพร้าว และเป็นเจ้าคณะแขวงอำเภอศรีประจันต์ ย้ายมาจำพรรษาและทำหน้าที่เป็นผู้รักษาการเจ้าอาวาสที่วัดราษฎรบำรุง ท่านจึงทำหน้าที่เป็นพระอนุจรติดตามพระครูปลื้ม กระทั่งเมื่อออกพรรษา (ปวารณาแล้ว) พระครูปลื้มจึงกลับวัดพร้าวตามเดิม และมอบหมายให้ท่านเป็นหัวหน้าปกครองวัด และแต่งตั้งเป็นเจ้าอาวาสวัดราษฎรบำรุงต่อเนื่องมา

**ตำแหน่ง**

**งานปกครอง**
 พ.ศ. 2446 - พ.ศ. 2463 เป็นเจ้าอาวาสวัดราษฎรบำรุง- พ.ศ. ยังไม่พบข้อมูล - พ.ศ. 2463 เป็นพระกรรมวาจาจารย์- พ.ศ. ยังไม่พบข้อมูล - พ.ศ. 2463 เป็นเจ้าคณะหมวดตำบลบ้านคอย

**ผลงาน**
ผลงานพระใบฎีกาอินทร์ เท่าที่พบข้อมูล

**งานสาธารณูปการ**
 สร้างหอสวดมนต์ ขนาด 3 ห้อง (5 ห้องรวมเฉลียง) หลังคามุงด้วยกระเบื้องซีเมนต์ จำนวน 1 หลัง ที่วัดราษฎรบำรุง- สร้างกุฎิ เครื่องบนและฝาไม้สัก พื้นไม้มะม่วงป่า หลังคามุงด้วยกระเบื้องซีเมนต์ จำนวน 1 หลัง ที่วัดราษฎรบำรุง- สร้างกุฎิ เครื่องไม้สัก ขนาด 3 ห้อง จำนวน 1 หลัง ที่วัดราษฎรบำรุง- มีผู้ถวายเรือน ฝาสำหรวด (ฝากรุจาก) ขนาด 3 ห้อง นำมาสร้างเป็นกุฎิ จำนวน 1 หลัง ที่วัดราษฎรบำรุง- สร้างกุฎิ เครื่องบนไม้ป่า ฝาไม้สัก ขนาด 5 ห้อง จำนวน 1 หลัง ที่วัดราษฎรบำรุง- ทำนอกชานรอบหอสวดมนต์ เพื่อเชื่อมกุฏิกับหอสวดมนต์ติดต่อกันทั้ง 5 หลัง ที่วัดราษฎรบำรุง- สร้างศาลาการเปรียญ เครื่องไม้ป่า หลังคาลดระดับ 2 ชั้น มุงด้วยกระเบื้องซีเมนต์เป็นแห่งแรกในลุ่มน้ำท่าคอย จำนวน 1 หลัง ที่วัดราษฎรบำรุง- หล่อพระพุทธรูปประจำศาลาการเปรียญ ที่วัดราษฎรบำรุง - หล่อระฆังประจำศาลา ที่วัดราษฎรบำรุง- หล่อช่อฟ้า ใบระกา ด้านใต้ศาลาการเปรียญ ที่วัดราษฎรบำรุง- สร้างศาลาคู่ มีนอกชานกลาง จำนวน 2 หลัง ที่วัดราษฎรบำรุง- สร้างกุฏิสงฆ์ จำนวน 1 หลัง ที่วัดเกาะ อำเภอศรีประจันต์ จังหวัดสุพรรณบุรี- สร้างหอไตร 2 ชั้น ชั้นบนทำหลังคาเป็น 4 มุข แต่ละมุขลดระดับ 3 ชั้น มียอดกลางแบบปราสาท ชั้นล่างทำเป็นพาไลกว้างออกไป เสาตั้งบนดิน จำนวน 1 หลัง ที่วัดราษฎรบำรุง (สร้างไม่เสร็จ เนื่องจากมรณภาพ)- เตรียมไม้ชิงชันเพื่อสร้างธรรมาสน์ ที่วัดราษฎรบำรุง (สร้างไม่เสร็จ เนื่องจากมรณภาพ)- วางโครงการสร้างอุโบสถด้วยไม้ล้วนๆ ทั้งหลัง (ยังไม่ทันสร้าง เนื่องจากมรณภาพ)- ฯลฯ

**งานสาธารณสงเคราะห์**
 สร้างถนนจากวัดราษฎรบำรุงถึงบ้านหนองสระ ตำบลบ้านคอย อำเภอศรีประจันต์ (ตำบลดอนเจดีย์ อำเภอดอนเจดีย์ ในปัจจุบัน) จังหวัดสุพรรณบุรี- สร้างศาลาที่พักกลางทาง และสะพานข้ามลำน้ำห้วยไกร ตำบลบ้านคอย อำเภอศรีประจันต์ (ตำบลดอนเจดีย์ อำเภอดอนเจดีย์ ในปัจจุบัน) จังหวัดสุพรรณบุรี  จำนวน 1 แห่ง- สร้างศาลาที่พักกลางทาง ที่บ้านหนองไผ่ ตำบลบ้านคอย อำเภอศรีประจันต์ (ตำบลดอนเจดีย์ อำเภอดอนเจดีย์ ในปัจจุบัน) จังหวัดสุพรรณบุรี จำนวน 1 หลัง- ขุดสระน้ำสาธารณะ ที่บ้านหนองสระ ตำบลบ้านคอย อำเภอศรีประจันต์ (ตำบลดอนเจดีย์ อำเภอดอนเจดีย์ ในปัจจุบัน) จังหวัดสุพรรณบุรี จำนวน 1 สระ- สร้างศาลากลางบ้าน ที่บ้านหนองสระ ตำบลบ้านคอย อำเภอศรีประจันต์ (ตำบลดอนเจดีย์ อำเภอดอนเจดีย์ ในปัจจุบัน) จังหวัดสุพรรณบุรี จำนวน 1 หลัง- สร้างศาลาที่พักกลางทาง ระหว่างทางจากบ้านหนองสระ ตำบลบ้านคอย อำเภอศรีประจันต์ (ตำบลดอนเจดีย์ อำเภอดอนเจดีย์ ในปัจจุบัน) ถึงบ้านสระกระโจม ตำบลบ้านคอย อำเภอศรีประจันต์ (ตำบลสระกระโจม อำเภอดอนเจดีย์ ในปัจจุบัน) จังหวัดสุพรรณบุรี ไม่ทราบจำนวนชัดเจน- ฯลฯ

**งานพิเศษ**
 พ.ศ. 2456 ช่วยเหลือราชการแผ้วถางป่า ทำถนน ขุดสระน้ำ และสร้างพลับพลารองรับการเสด็จของพระบาทสมเด็จพระมงกุฎเกล้าเจ้าอยู่หัว (รัชกาลที่ 6) ในการเสด็จบวงสรวงและสมโภชเจดีย์ยุทธหัตถี ที่ดอนทำพระ ตำบลบ้านคอย อำเภอศรีประจันต์ (ตำบลดอนเจดีย์ อำเภอดอนเจดีย์ ในปัจจุบัน) จังหวัดสุพรรณบุรี

**วัตรปฏิบัติ และปฏิปทา**
พระครูวรนาถรังษี (ปุย ปุญฺญสิริ) อดีตเจ้าอาวาสวัดเกาะ ซึ่งเป็นลูกศิษย์พระใบฎีกาอินทร์ เล่าว่าท่านเป็นพระที่มีความสามารถในด้านการก่อสร้างที่สำคัญมาก พูดจาไพเราะที่สุด เรียกว่าบัวไม่ช้ำ น้ำไม่ขุ่น มีเรื่องเล่าว่าพระรูปใดสวดพระปาฏิโมกข์ผิดพลาด แทนที่จะดุ ท่านกลับชมเชย ยกย่องว่ามีความสามารถ มีความอุตสาหะท่องบ่นจนจบ เมื่อชมแล้วท่านจะให้สวดใหม่ และขอให้เปล่งอักขระให้ชัดเจน หลวงพ่อปุยให้ความเคารพมาก ทุกครั้งที่พูดถึงหลวงพ่ออินทร์จะมีความแจ่มใสทันที

**เกียรติคุณ**
 เป็นผู้มีความรู้ความสามารถด้านวิชาช่างก่อสร้าง ได้รับยกย่องว่าเป็นบรมครูช่างแห่งลุ่มน้ำท่าคอย มีลูกศิษย์สืบทอดวิชาช่างต่อเนื่องถึงปัจจุบัน เรียกว่า "สกุลช่างบ้านคอย"- เป็นพระนักพัฒนา นักก่อสร้าง มีความรู้ความสามารถรอบด้าน ประชาชนเคารพนับถือ ยกย่องให้ฉายาว่า "หลวงพ่ออินทร์เทวดา"

**สมณศักดิ์**
 พ.ศ. ยังไม่พบข้อมูลที่ชัดเจน เป็นพระฐานานุกรมใน พระครูปลื้ม วัดพร้าว (เจ้าคณะแขวงอำเภอศรีประจันต์) ที่ พระใบฎีกาอินทร์

**อาพาธ และมรณภาพ**
พระใบฎีกาอินทร์ เริ่มอาพาธเมื่อต้นพรรษา พ.ศ. 2463 กระทั่งวันที่ 26 กันยายน พ.ศ. 2463 (วันอาทิตย์ ขึ้น 14 ค่ำ เดือน 10 ปีวอก) เวลา 21.57 น. ถึงแก่มรณภาพ สิริอายุย่างเข้า 44 ปี อุปสมบทได้ 23 พรรษา

**อนุสรณ์ และสิ่งเกี่ยวเนื่อง**
รูปเหมือนหลวงพ่ออินทร์ สร้างภายหลังพระใบฎีกาอินทร์มรณภาพแล้ว เมื่อ พ.ศ. 2514 ปัจจุบันประดิษฐานที่ศาลาการเปรียญวัดราษฎรบำรุง สามารถเข้าไปสักการะบูชาได้ทุกวัน
ศิษย์พระใบฎีกาอินทร์ อาทิ- พระเมตตาวิหารีเถร (ปัด ธมฺมสโร) วัดคูหาสวรรค์ กรุงเทพมหานคร- พระครูประภัศร์ธรรมาภรณ์ (แต้ม ปุญฺญสุวณฺโณ) วัดพระลอย อำเภอเมืองสุพรรณบุรี จังหวัดสุพรรณบุรี- พระอาจารย์ทอง ศรีคำ วัดราษฎรบำรุง จังหวัดสุพรรณบุรี- พระอาจารย์โพธิ์ ศรีคำ วัดราษฎรบำรุง จังหวัดสุพรรณบุรี- พระครูวรนาถรังษี (ปุย ปุญฺญสิริ) วัดเกาะ อำเภอศรีประจันต์ จังหวัดสุพรรณบุรี- พระครูยิ้ม สปญฺโญ วัดชีธาราม อำเภอดอนเจดีย์ จังหวัดสุพรรณบุรี- มหาสุนทร ศรีโสภาค ป.ธ.3 วัดพระเชตุพนวิมลมังคลาราม กรุงเทพมหานคร- พระเทพคุณาธาร (ผล ชินปุตฺโต) วัดพระพิเรนทร์ กรุงเทพมหานคร- มหาสำราญ อารยางกูร ป.ธ.4 วัดเบญจมบพิตรดุสิตวนาราม (โยมบิดาของสมเด็จพระพุทธโฆษาจารย์ วัดญาณเวศกวัน)

**อ้างอิง**

**สืบตำแหน่ง**
หมวดหมู่:บุคคลที่เกิดในปี พ.ศ. 2419
หมวดหมู่:บุคคลที่เสียชีวิตในปี พ.ศ. 2463
หมวดหมู่:เจ้าอาวาส
หมวดหมู่:เจ้าคณะตำบล
หมวดหมู่:เกจิอาจารย์
หมวดหมู่:พระสงฆ์ชาวไทย
หมวดหมู่:ภิกษุในสังกัดคณะสงฆ์มหานิกาย
หมวดหมู่:ภิกษุจากจังหวัดสุพรรณบุรี
หมวดหมู่:บุคคลจากอำเภอศรีประจันต์
หมวดหมู่:บุคคลจากอำเภอเมืองสุพรรณบุรี
หมวดหมู่:บุคคลจากจังหวัดสุพรรณบุรี
หมวดหมู่:พระเถราจารย์สายสุพรรณบุรี